**(Návrh)**

**ÚSTAVNÝ ZÁKON**

z ..... 2019

**o nároku na kvalitu, bezpečnosť, miestnu a časovú dostupnosť zdravotnej starostlivosti**

Národná rada Slovenskej republiky sa uzniesla na tomto ústavnom zákone:

**Preambula**

Tento ústavný zákon nadväzujúc na čl. 40 v spojení s čl. 51 a s čl. 13 ods. 4 Ústavy Slovenskej republiky ustanovuje základné rámce nároku na kvalitnú, bezpečnú a dostupnú zdravotnú starostlivosť s cieľom posilniť transparentnosť a efektívnosť vynakladania verejných prostriedkov s prihliadnutím na požiadavku ekonomickej a sociálnej spravodlivosti a solidarity medzi súčasnými a budúcimi generáciami.

**Čl. 1**

**Kvalita a bezpečnosť zdravotnej starostlivosti**

1. Každý má nárok na bezpečnú a kvalitnú zdravotnú starostlivosť zabezpečenú poskytovateľom zdravotnej starostlivosti, ktorý dosahuje dostatočné hodnotenie v rámci indikátorov kvality a napĺňa minimálny počet zdravotných výkonov ústavnej zdravotnej starostlivosti.
2. Každý má v prípade vážneho ohrozenia života alebo zdravia právo na poskytnutie ústavnej zdravotnej starostlivosti v primeranom čase v najbližšej nemocnici, ktorá je schopná poskytnúť správnu zdravotnú starostlivosť v súlade s podmienkami ustanovenými na základe zákona.

**Dostupnosť zdravotnej starostlivosti**

**Čl. 2**

1. Každý má nárok na miestnu a časovú dostupnosť zdravotnej starostlivosti.
2. Miestna dostupnosť zdravotnej starostlivosti je najdlhšia možná doba presunu medzi miestom pobytu osoby a nemocnicou prostredníctvom motorového dopravného prostriedku najvyššou rýchlosťou povolenou na danej pozemnej komunikácii, za predpokladu kontinuálneho prepojenia dopravnej infraštruktúry medzi miestom pobytu osoby a nemocnicou.
3. Časová dostupnosť zdravotnej starostlivosti je najdlhšia možná doba medzi indikáciou zdravotnej starostlivosti a poskytnutím zdravotnej starostlivosti.

**Čl. 3**

**Miestna dostupnosť zdravotnej starostlivosti**

1. Každý má nárok na dostupnú
   1. ústavnú zdravotnú starostlivosť najmenej v lokálnej nemocnici so základným rozsahom poskytovanej zdravotnej starostlivosti a dostupnú neodkladnú zdravotnú starostlivosť na urgentnom príjme prvého typu v primeranom čase od miesta pobytu,
   2. ústavnú zdravotnú starostlivosť najmenej v regionálnej nemocnici s rozšíreným rozsahom poskytovanej zdravotnej starostlivosti v primeranom čase od miesta pobytu,
   3. ústavnú zdravotnú starostlivosť v národnej nemocnici s najvyšším rozsahom poskytovanej zdravotnej starostlivosti v primeranom čase od miesta pobytu,
   4. neodkladnú zdravotnú starostlivosť aspoň jedným urgentným príjmom druhého typu na spádovú oblasť; spádová oblasť je región zlučujúci okolité obce alebo okresy ustanovená na základe zákona.

**Čl. 4**

**Časová dostupnosť zdravotnej starostlivosti**

1. Poistenec má nárok na dostupnú plánovanú zdravotnú starostlivosť poskytnutú v lehote, ktorá je lekársky odôvodniteľná a vychádza z objektívneho lekárskeho posúdenia súčasného zdravotného stavu poistenca, jeho anamnézy a pravdepodobného priebehu jeho choroby, bolestivosti alebo povahy jeho ochorenia.
2. Plánovanou zdravotnou starostlivosťou sa rozumie zdravotná starostlivosť iná ako neodkladná zdravotná starostlivosť, ktorej poskytnutie je z dôvodu verejného záujmu potrebné plánovať tak, aby poistencom k nej bol zaistený dostatočný, trvalý a vyvážený prístup.
3. Plánovaná zdravotná starostlivosť a lehoty časových dostupností sa ustanovia na základe zákona.

**Čl. 5**

**Povinnosti zdravotnej poisťovne**

Zdravotná poisťovňa je povinná vytvárať predpoklady, aby svojou činnosťou vstupovala do právnych vzťahov s toľkými poskytovateľmi zdravotnej starostlivosti, aby zabezpečila

1. dostupnú ústavnú zdravotnú starostlivosť najmenej v lokálnej nemocnici so základným rozsahom poskytovanej zdravotnej starostlivosti a dostupnú neodkladnú zdravotnú starostlivosť na urgentnom príjme prvého typu v primeranom čase od miesta pobytu poistenca,
2. dostupnú ústavnú zdravotnú starostlivosť najmenej v regionálnej nemocnici s rozšíreným rozsahom poskytovanej zdravotnej starostlivosti v primeranom čase od miesta pobytu poistenca,
3. dostupnú ústavnú zdravotnú starostlivosť v národnej nemocnici s najvyšším rozsahom poskytovanej zdravotnej starostlivosti v primeranom čase od miesta pobytu poistenca,
4. dostupnú neodkladnú zdravotnú starostlivosť aspoň jedným urgentným príjmom druhého typu na spádovú oblasť definovanú na základe zákona,
5. plánovanú zdravotnú starostlivosť v lehotách časovej dostupnosti definovaných na základe zákona.

**Čl. 6**

**Povinnosti poskytovateľov zdravotnej starostlivosti**

Poskytovateľ zdravotnej starostlivosti, ktorý je v právnom vzťahu so zdravotnou poisťovňou, je povinný:

1. prijať pacienta do nemocnice na základe podmienok ustanovených na základe zákona,
2. poskytnúť správnu zdravotnú starostlivosť,
3. byť personálne a materiálno-technicky vybavený podľa podrobností ustanovených na základe zákona a
4. dosahovať dostatočné hodnotenia v rámci indikátorov kvality a minimálne počty zdravotných výkonov ústavnej zdravotnej starostlivosti.

**Čl. 7**

**Spoločné ustanovenie**

Domáhať sa práv uvedených v čl. 1 až 6 tohto ústavného zákona sa možno len v medziach zákonov, ktoré tieto ustanovenia vykonávajú.

**Čl.8**

**Účinnosť**

Tento ústavný zákon nadobúda účinnosť 1. januára 2024.